Komisjoni otsus,

6. juuni 1997,

mis käsitleb geneetiliselt muundatud rapsi (Brassica napus L. oleifera Metzg. MS1, RF1) turuleviimist vastavalt nõukogu direktiivile 90/220/EMÜ

(EMPs kohaldatav tekst)

(97/392/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 23. aprilli 1990. aasta direktiivi 90/220/EMÜ geneetiliselt muundatud organismide tahtliku keskkonda viimise kohta, [1] muudetud komisjoni direktiiviga 94/15/EÜ, [2] eriti selle artiklit 13,

ning arvestades, et:

direktiivi 90/220/EMÜ artiklitega 10-18 nähakse ette ühenduse menetlus, mille kohaselt võib liikmesriikide pädev asutus lubada turule viia geneetiliselt muundatud organisme sisaldavaid või geneetiliselt muundatud organismidest koosnevaid tooteid;

kõnealuse menetluse kohaselt võeti vastu nõukogu otsus 96/158/EÜ, [3] milles käsitletakse herbitsiidikindla hübriidrapsi seemnete (Brassica napus L. oleifera Metzq. MS1Bn × RF1Bn) turuleviimist ja mis on seotud Ühendkuningriigi loaga viia kõnealust toodet turule ainult seemnete saamise eesmärgil toimuvaks kasvatamiseks; pärast kõnealuse otsuse tegemist esitas eelmise teatise esitaja Plant Genetic Systems (viitenumber C/F/ 95/05/01/A) sama toote kohta uue teatise, millega taotletakse nõusolekut ka kasvatamiseks ja käitlemiseks keskkonnas enne mitteelujõulisteks fraktsioonideks töötlemist ja sellise töötlemise ajal;

Prantsusmaa pädev asutus on asjakohase toimiku ja oma heakskiitva arvamuse komisjonile esitanud;

teiste liikmesriikide pädevad asutused on kõnealuse toimiku suhtes esitanud vastuväiteid;

seepärast peab komisjon vastavalt direktiivi 90/220/EMÜ artikli 13 lõikele 3 tegema otsuse kõnealuse direktiivi artiklis 21 sätestatud korras;

pärast direktiivi 90/220/EMÜ reguleerimisala alusel esitatud vastuväidete ja toimikus esitatud teabe läbivaatamist on komisjon jõudnud järgmistele järeldustele:

- toiduks või loomasöödaks mõeldud toodete puhul hinnatakse direktiivi 90/220/EMÜ kohase riski hindamise käigus, kas geneetilise muundamise tagajärjel võib olla toksiline või kahjulik mõju inimeste tervisele ja keskkonnale,

- ei ole alust arvata, et fosfinotritsiinatsetüültransferaasi ja neomütsiinfosfotransferaas II kodeerivate geenide lisamine rapsi võiks mõjuda kahjulikult inimeste tervisele või keskkonnale,

- ei ole ohutusega seotud põhjuseid, mille tõttu peaks etiketile märkima, et toode on saadud geneetilise muundamise teel,

- etiketile tuleks märkida, et tootel on herbitsiid glufosinaatammooniumi kõrgendatud taluvus;

taimedel kasutatavate keemiliste herbitsiidide lubamine ja nende kasutuse keskkonnamõju hindamine kuulub nõukogu 15. juuli 1991. aasta direktiivi 91/414/EMÜ (taimekaitsevahendite turuleviimise kohta, [4] viimati muudetud komisjoni direktiiviga 96/68/EÜ [5], mitte nõukogu direktiivi 90/220/EMÜ reguleerimisalasse;

direktiivi 90/220/EMÜ artikli 11 lõikes 6 ja artikli 16 lõikes 1 sätestatakse täiendavad ohutusmeetmed juhuks, kui saadakse uut teavet tootega seotud riskide kohta;

käesolevas otsuses ettenähtud meetmed on kooskõlas direktiivi 90/220/EMÜ artikli 21 kohaselt asutatud komitee arvamusega,

ON VASTU VÕTNUD KÄESOLEVA OTSUSE:

Artikkel 1

1. Ilma et see piiraks muude ühenduse õigusaktide, eelkõige nõukogu direktiivi 69/208/EMÜ [6] ja direktiivi 70/457/EMÜ [7] kohaldamist ning võttes arvesse käesoleva artikli lõiget 2, lubab Prantsusmaa pädev asutus turule viia järgmist Plant Genetic Systems`i teatatud toodet (viitenumber C/F/ 95/05/01/A):

hübriidrapsi (Brassica napus L. oleifera Metzg.) seemned, mis on saadud ristamisel kasutades:

a) isassteriilse rapsi aretusliini MS1 (B91–4) kultivari Drakkar järglaskonda, mis sisaldab Bacillus amyloloquefaciens'i ribonukleaasi kodeerivat barnase-geeni, Streptomyces hygroscopicus'e fosfinotritsiinatsetüültransferaasi kodeerivat bar-geeni, Escherichia coli neomütsiinfosfotransferaas II kodeerivat neo-geeni, Arabidopsis thaliana promootorit PSsuAra, Agrobacterium tumefaciens'i promootorit PNos, Nicotiana tabacum'i promootorit PTA29, ja

b) fertiilsust taastava rapsi aretusliini RF2 (B93–101) kultivari Drakkar järglaskonda, mis sisaldab Bacillus amyloliquefaciens'i ribonukleaasi inhibiitorit kodeerivat barstar-geeni, Streptomyces hygroscopicus'e fosfinotritsiinatsetüültransferaasi kodeerivat bar-geeni, Escherichia coli neomütsiinfosfotransferaas II kodeerivat neo-geeni, Arabidopsis thaliana promootorit PSsuAra, Agrobacterium tumefaciens'i promootorit PNos, Nicotiana tabacum'i promootorit PTA29.

2. Luba hõlmab kõnealuse toote ja mis tahes tavapäraselt aretatud rapsi liini ristamisel saadud järglaskonda.

See hõlmab selle toote turuleviimist, mille kavandatud otstarve on kasvatamine ja käitlemine keskkonnas enne mitteelujõulisteks fraktsioonideks töötlemist ja sellise töötlemise ajal.

Ilma et see piiraks ühenduse õigusaktidega nõutava muu märgistuse kasutamist, märgitakse iga külvamiseks ettenähtud seemnete paki etiketile, et tootel on herbitsiid glufosinaatammooniumi kõrgendatud taluvus.

Artikkel 2

Käesolev otsus on adresseeritud liikmesriikidele.

Brüssel, 6. juuni 1997

Komisjoni nimel

komisjoni liige

Ritt Bjerregaard

[1] EÜT L 117, 8.5.1990, lk 15.

[2] EÜT L 103, 22.4.1994, lk 20.

[3] EÜT L 37, 15.2.1996, lk 30.

[4] EÜT L 230, 19.8.1991, lk 1.

[5] EÜT L 277, 30.10.1996, lk 25.

[6] EÜT L 169, 10.7.1969, lk 3.

[7] EÜT L 225, 12.10.1970, lk 1.

--------------------------------------------------